Svend Auken (S), 2008-01-24:
Danmark ønsker et effektivt samarbejde i Europa.
Mange af de største problemer, vi står over for, økonomisk, miljømæssigt, udenrigspolitisk, vedrørende bekæmpelse af kriminalitet og terror, er grænseoverskridende i deres karakter, og derfor er Danmark som et lille land interesseret i, at disse problemer bliver mødt af et så effektivt europæisk samarbejde som muligt.
Vi glæder os også over, at dette samarbejde udviser betydelig dynamik.
Så sent som i går så vi Kommissionen fremlægge en meget ambitiøs plan på klimaområdet.
Vi har set, hvordan Europa har været forrest i de internationale klimaforhandlinger.
Vi har set, hvordan farlige kemikalier nu bliver reguleret og kontrolleret i EU.
Vi har set, hvordan man kan gennemføre en liberalisering af tjenesteydelsesmarkedet i Europa uden at antaste velfærdssamfundets kerneydelser.
Endelig har vi også på en række områder set gennembrud, når det drejer sig om at varetage borgernes interesser.
Samtidig har man gennemført en udvidelse af EU, som vi fra dansk side har ønsket, og det har selvfølgelig betydet, at man har haft en interesse i mere effektive beslutningsmekanismer.
Vi har også en interesse i, at samarbejdet bliver så demokratisk og så åbent som muligt.
Der er for mig at se ingen tvivl om, at man med Lissabontraktaten har fundet gode løsninger på begge områder: flere flertalsafgørelser, mere indflydelse for Parlamentet og respekt for princippet om lighed i forbindelse med en mindre Kommission.
En kandidat fra Malta har lige så gode chancer for at blive valgt til kommissær, som en kandidat fra forbundsrepublikken Tyskland har.
Alt i alt er det et fornemt resultat.
Det er klart, at teksten er blevet lidt knudret, fordi det nu er en ændringstraktat og ikke længere et forfatningsmæssigt projekt.
Men set ud fra et dansk synspunkt er alle de gode bestemmelser fra forfatningstraktaten bevaret, samtidig med at det forfatningsprojekt, som der jo i virkeligheden hos mange mennesker har været en tøven over for, tydeligvis er opgivet.
Så vi synes, det her er et godt resultat.
Vi vil selvfølgelig underkaste det en meget grundig behandling i udvalget, svare på alle spørgsmål og sørge for, at alle kommer til orde, men vores egen holdning er meget positiv, og vi er også positive over for at gå ind i en fornyet aftale mellem de partier, der står bag traktaten, om, hvad Danmark skal gøre med den nye traktat.
Vi har fremhævet, at det med den mere politiske natur, som Domstolen har fået, er nødvendigt at diskutere, hvordan vi effektivt kan sikre, at vores synspunkter kommer stærkere ind i forbindelse med Domstolenes arbejde, end det er sket.
Vi har brug for en understregning af den særlige nordiske model, og hvad der kan gøres på arbejdsmarkedet for at bevare den.
Vi har behov for at præcisere, der, hvor der er en konflikt mellem det indre marked, miljøog forbrugersynspunkter, at forbruger- og miljøsynspunkter da kommer til at stå stærkere.
Vi har brug for en markering af en mere aktiv linje i EU's optræden udadtil, og at Danmark går i spidsen på de kerneområder, hvor vi har særlige forudsætninger for at gå i spidsen.
Så alt i alt synes vi, det her er et fint resultat, og vi ser frem til et positivt og konstruktivt udvalgsarbejde.